De fleste af os kender Asmaa Abdol Hamid som folketingskandidaten for Enhedslisten, der ikke ville tage afstand for dødsstraf og udtalte, at det var ok at skyde danske soldater i Irak, og som mener at grundloven og koranen er ligestillede.

Så langt så godt.

Hun har igennem længere tid været ansat som ”brobygger” i Fyens Politi, og jeg havde indtil for nylig håbet, at det var fordi, at hun var kommet på bedre tanker og ikke længere havde ekstreme synspunkter- men jeg tog fejl.

Forleden skrev Asmaa Abdol Hamid en Facebook-opdatering i anledning af, at USA anerkendte Jerusalem som Israels hovedstad.

Citat I stedet for at være brobygger hos politiet, burde hun være grøftegraver i Grimhøjmoskeen. Lars Aslan

I opdateringen ærgrede hun sig over, at diverse diktaturlande i Mellemøsten var passive, og hun lavede en lang liste over diverse forbryderregimers militær, som hun skrev ”samlede støv”.

Asmaa var så godt inde i landenes militære forhold, at hun opridsede, hvor mange soldater, kampfly og tanks, som hvert enkelt stat havde.

Hendes beklagelse over, at landenes militær ”samler støv”, må forstås sådan, at de i stedet burde angribe Israel - som er Mellemøstens eneste demokrati.

På Asmaas liste indgik lande som Iran, Saudi Arabien, Egypten, og Tyrkiet.

For det første er det jo faktuelt forkert, at de pågældende lande ikke bruger deres militær.



Militæret i Iran samler ikke støv. De har travlt med at hænge homoseksuelle fra kraner.

Militæret i Saudi Arabien samler ikke støv. De bruger tiden på at uddele piskeslag til kritikere af styret.

Militæret i Egypten samler heller ikke støv. De har travlt med at fængsle oppositionen.

Militæret i Tyrkiet samler ikke støv, for de skal nå at begå overgreb på den kurdiske befolkning.



For det andet er det jo dybt uantageligt, at en person, der er ansat som brobygger i politiet, opfordrer diverse diktaturstater til at gå i krig. Som om der ikke var ballade nok i Mellemøsten!

Jeg fatter virkelig ikke, hvad Asmaa Abdol Hamid laver i den stilling, hun har, og som hun jo helt åbenlyst er ukvalificeret til.

I stedet for at være brobygger hos politiet, burde hun være grøftegraver i Grimhøjmoskeen.

Vi har så mange dygtige mennesker med anden etnisk baggrund, der gør en positiv forskel for Danmark og gerne vil vores samfund og de demokratiske værdier. Derfor er det i den grad ubehageligt, at det er typer som Asmaa, der skal formidle kontakten mellem de danske myndigheder og folk i minoritetsmiljøet.

------------

Lars Aslan Rasmussen er medlem af Folketinget for Socialdemokratiet. Klummen er alene udtryk for skribentens egen holdning.